גדעון שני

**גדעון שני** (נולד ב-13 בנובמבר 1938) הוא צייר ופסל ישראלי, אלוף-משנה במילואים וזוכה בעיטור אות יקיר באר שבע ובעיטור אות בן-גוריון.

## ביוגרפיה
שני נולד וגדל בכפר סבא. הוא בעל תואר ראשון בכלכלה מאוניברסיטת בר-אילן, תואר שני במדעי החברה והמתמטיקה מאוניברסיטת חיפה, בוגר בית הספר לפיקוד ומטה, מוסמך המכללה לביטחון לאומי בהצטיינות יתרה ובוגר המרכז לאומנות חזותית במכללה האקדמית לחינוך קיי.

### שירות בצה"ל
שני התגייס לצה"ל באוגוסט 1957 והשתחרר משירות קבע כמפקד בסיס הנדסה קרבית 276 בדרגת אלוף-משנה בנובמבר 1980.

ב-1959 התמנה למפקד כוח הנדסה משולב לפריצת דרכי הפטרולים בגבולות ירדן ומצרים ולפריצת דרכי אורך ורוחב במדבר יהודה. בנוסף לכך נפרצה לבקשתו של אלוף הפיקוד אברהם יפה הדרך "מעלה יאיר" לזכרו של יאיר פלד, מפקד סיירת הצנחנים, שנרצח באותה שנה בנחל סרפד בנגב. הכוח היה מורכב ממחלקת חבלה, ממחלקת אבטחה, מצוות דרכים ממע"ץ ומכ-300 בדואים הגרים באזור.

ב-1960 הקים את יחידת הסיור הראשונה של הנדסה קרבית ומונה למפקדה. גיבוש היחידה התבצע במשך שמונה חודשים בסיירת שקד, ושני התמנה למפקד צוות בסיירת שקד.

באותה שנה השתלבה יחידת הסיור הנדסה דרום בחפירות הארכאולוגיות של פרופ' יגאל ידין, במערת האגרות שבנחל חבר במדבר יהודה.

ב-20 בספטמבר 1960 נפצע שני ברגליו בעת פעילות מודיעינית הנדסית עם סיירת הצנחנים בואדי סירם שבמצרים. שלושה חודשים מאוחר יותר התעקש להשתלב באותה פעולה יזומה, שהתבצעה הפעם בהצלחה על ידי סיירת מטכ"ל.

ב-1964 התמנה למפקד מתקן האימונים של חיל הנדסה בבית נבאלא.

ב-1966 הקים את מתקן האימונים החילי בנחושה ופיקד עליו.

ב-1967, במלחמת ששת הימים, פיקד שני על פלוגת הנדסה קרבית בחטיבה משוריינת 520 ולחם איתה בג'בל ליבני, במעבר המיתלה, ובראס סודר.

ב-1968 מילא תפקידים של קצין אג"ם וסגן מפקד הנדסה פיקודי דרום. הוא עסק בהקמת 32 המעוזים לאורך 160 ק"מ ומיגונם בשכבות של פסי רכבת ואבנים בתוך קוביות רשת פלדה, בהקמת 12 התעוזים 10 ק"מ מתעלת סואץ, בהקמת סוללת עפר לאורך תעלת סואץ ובסלילת דרכים.

ב-1969, במהלך מלחמת ההתשה, התמנה שני לקצין ההנדסה של אוגדה 252 בסיני ועסק בהכנות השטח לצליחה.

ב-1970 נשלח שני לשנת לימודים למכללה הבין-זרועית לפיקוד ולמטה (פו"מ), מחזור ט"ז. באותה שנה התמנה למפקד אוגדת ההונאה של צה"ל.

ב-1971 התמנה למפקד בית הספר לקציני הנדסה באדוריים.

ב-1972 שימש כמפקד גדוד הנדסה קרבית 604.

ב-1973, במלחמת יום הכיפורים, התמנה שני לסגן מפקד כוחות ההנדסה הפיקודי בדרום השתתף בקרבות בסיני ובצליחת תעלת סואץ.

ב-1975 הקים את מרכז האימונים החילי בערד ופיקד עליו.

ב-1977 קיבל את הפיקוד על בסיס הנדסה קרבית מרכז אב"כ 276.

ב-1980, לאחר שירות של כ-22 שנה בהנדסה קרבית, השתחרר מצה"ל בדרגת אלוף-משנה.

### תפקידים אזרחיים
ב-1982 שני הקים את חברת "כתר תובלה" בכימיקלים לישראל וניהל אותה. מטרת החברה היא שינוע האשלג של מפעלי ים המלח בקרונות רכבת מדימונה לאשדוד. פעילותו כמנהל החברה כללה את רכישת הקרונות באירופה, גיוס כוח אדם והקמת המערך הלוגיסטי.

ב-1984 זכה שני במכרז לתפקיד מנהל חטיבה במשרד הביטחון. במסגרת תפקידו גם התמנה ליושב ראש ועדת משק לשעת חרום של פיקוד דרום. הוא המשיך בתפקידו זה במשך עשרים שנה, עד לפרישתו לגמלאות ב-2004.

### פעילות קהילתית התנדבותית
מזה ארבעה עשורים הוא מקדיש את זמנו לפעילות קהילתית וציבורית התנדבותית:

משמש כחבר הוועד המנהל של אוניברסיטת בן-גוריון בנגב, כממלא מקום יושב ראש הוועד המנהל וכן כיושב ראש ועדת הביקורת של האוניברסיטה.

כיהן במשך שלושים שנה כיושב ראש מחוז הדרום של "צוות" - ארגון גמלאי צה"ל.

כיהן במשך חמש שנים כסגן ראש המועצה המקומית עומר וממלא מקומו.

היה ארבע שנים חבר הוועדה הקרואה בירוחם בראשותו של האלוף עמרם מצנע.

כיהן ארבע שנים כיושב ראש ועדה בין משרדית להסדרת נושא הבטיחות ברמת חובב ויושב ראש הוועדה הבין משרדית לחומרים מסוכנים.

במשך עשר שנים היה חבר ועדת המכרזים של המרכז הרפואי סורוקה וחבר בעמותת ידידי סורוקה.

במשך שש שנים היה חבר בוועד המנהל של כיוונים - החברה לתרבות הפנאי באר שבע.

במשך עשר שנים היה חבר בוועד המנהל של מכללת קיי וחבר ועדת הכספים שלה.

במשך שש שנים היה חבר הוועד המנהל של החברה לתרבות הפנאי כפר סבא.

במשך חמש שנים היה מורה לציור במרכז לבריאות הנפש באר שבע.

במשך חמש שנים שימש כיושב ראש אגודת הציירים והפסלים בבאר שבע והנגב.

## ציור ופיסול
שני החל לצייר לראשונה בשנת 2005, לאחר יציאתו לגמלאות. את הכשרתו בציור רכש, במרכז לאומנות חזותית, במכללה האקדמית לחינוך קיי בבאר שבע, שם סיים את לימודיו כמדריך מוסמך בכיר לאמנות. הוא מצייר בסגנון ריאליסטי, משתמש בצבעי מים, בצבעי אקריליק ובעיקר בצבעי שמן. תחום ציוריו רחב ומגוון ואפשר למצוא ביניהם ציורי נוף, דומם ודיוקנאות, כאשר הוא מתרכז בעיקר בנופי הנגב על צבעיהם המיוחדים. במהלך השנים מאז 2005 הציג מציוריו ב-18 תערוכות יחיד והשתתף במעל 100 תערוכות קבוצתיות שהתקיימו בישראל ומחוצה לה (בפינלנד - 2010, בלונדון - אוגוסט 2010, בוופרטל - יוני 2011, ברומא - ספטמבר 2015 וביאשי שברומניה - יוני 2023). בשנת 2007 התקבל לאגודת הציירים והפסלים בישראל. בשנת 2012 נבחר ליו"ר אגודת הפסלים והציירים של באר שבע והנגב.

בין השנים 2012–2016 יצר שיתופי פעולה בין אגודת הפסלים והציירים של באר שבע והנגב לאגודות אמנים ברחבי הארץ. עבודתו שואבת את חומריה מיופיים הקסום של נופי הדרום, אליהם התוודע לראשונה בעת שירותו בצה"ל. מאז, במשך למעלה מ-50 שנה, הפכו נופי הדרום לסביבת חייו הפיזית, המנטלית והרגשית.

בשנת 2015 החל לפסל. את השכלתו רכש בסטודיו של הפסלת ציפי בירן. פסליו עוסקים בדיוקנאות אקספרסיביים ומושפעים רבות מסיפורי התנ"ך, מהם הם שואבים תמות של גבורה והקרבה. יצירתו מעוגנת במסורת הפיסול הריאליסטי: הוא מפסל בחימר ומשלים את יציקת הפסלים בברונזה ופוליאסטר.

### תערוכות יחיד
* נובמבר 2022 - "**המדבר**" - בית האומנים זריצקי בתל אביב, אוצרת: דניאלה טלמור
*יולי 2022 - "**מה שהיה הוא שיהיה**" - גלריה "על האגם" ברעננה, אוצרת: אורית לוטרינגר
*ספטמבר 2019 - "**אקטואליה תנכית**" - גלריה "על האגם" ברעננה, אוצרת: אורית לוטרינגר
* פברואר 2018 - **שני ציירים ועוד צייר**, בית שאגאל בחיפה, אוצרת: רותי סגל
* נובמבר 2016 - **בין באר שבע למעבר יבוק**, גלריה "על האגם" ברעננה, אוצרת: אורית לוטרינגר
* מאי 2016 - **מאין מקום לשום מקום**, בית שאגאל בחיפה, אוצרת: תמר טנא
* אפריל 2015 - **צליל וצבע**, מוזיאון החאן באשקלון, אוצרת: חנה רביב
* אוקטובר 2014 - **פריצת דרך**, מוזיאון מרכז ג'ו אלון, אוצרות: חווי פיינגולד ותמר טנא
* מאי 2014 - **צמיחת החומר ביד היוצר**, המכללה האקדמית קיי בבאר שבע, אוצרים: תמר טנא וישראל רבינוביץ
*נובמבר 2013 - **יישובי גורל**, בית האמנים בנגב בבאר שבע, אוצרת: יהודית מאיר
*מרץ 2013 - **3 ציירים מדבר 1**, גלריית הגבעה במיתר, אוצרת: ד"ר רחל קרופ
*ינואר 2013 - **גבעות גורל II**, הבית בדפנה, עומר, אוצרת: פאולה עובדיה
*נובמבר 2012 - **גבעות גורל I**, מגדל W בתל אביב, אוצרת: לורי פשניצה
*אפריל 2012 - **סובב באר שבע**, המכללה האקדמית קיי בבאר שבע, אוצר: ישראל רבינוביץ
*פברואר 2012 - **מסע בכביש 40**, היכל התרבות באריאל, אוצרת: רחל זיו
*ספטמבר 2011 - **מרקם דרומי**, גלריית גני עומר, אוצרת: רות פלדי
*ספטמבר 2010 - **כביש 40**, הספרייה העירונית בבאר שבע, אוצרת: מרגלית שלי
*אוקטובר 2008 - **קו רקיע**, הבית בדפנה, עומר, אוצרת: פאולה עובדיה
*ינואר 2008 - **דיוקן ונוף**, הספרייה העירונית של באר שבע, אוצר: ישראל רבינוביץ

## הוקרה ופרסים
* בשנת 2006 הוענק לו עיטור אות יקיר העיר באר שבע
* בשנת 2007 הוענק לו עיטור יקיר צוות
* בשנת 2010 קיבל את מדליית הכסף של 
* בשנת 2014 הוענק לארגון צוות - מחוז דרום בראשותו עיטור מגן ראש העיר באר שבע לארגונים מצטיינים
* בשנת 2024 הוענק לו עיטור "אות בן-גוריון"
* בשנת 2025 זכה במדליית הצטיינות על יצירתו "פריחה" בפסטיבל האמנות הבינלאומי ה-11 בדרום קוריאה

## חיים אישיים
שני אלמן, היה נשוי לד"ר אסתר שני, אב לשתי בנות וסב לשישה נכדים.

## גלריה
### פסלים

גדעון בן יואש - מבחן המים, ברונזה, ג-80, ר-70, ע-22.jpg|גדעון בן יואש - מבחן המים, ברונזה
ברכת יצחק, אקריליק ואן, ג-60, ר-40, ע-30.jpg|ברכת יצחק, אקריליק ואן
גוליית, ברונזה, ג-40, ר-30, ע-25.jpg|גוליית, ברונזה
משה על הר נבו, פוליאסטר, ג-40, ר-50, ע-30.jpg|משה על הר נבו, פוליאסטר
שמשון ולחי החמור, ברונזה, ג-60, ר-50, ע-50.jpg|שמשון ולחי החמור, ברונזה
הצייד, אקריליק וואן, ג-70, ר-35, ע-40.jpg|הצייד, אקריליק ואן

### ציורי שמן

מים במדבר 100-80.jpg|מים במדבר
אישה בכובע קש, שמן, 50-70.jpg|אישה בכובע קש
הכנר, שמן, 60-80.jpg|הכנר
מאין מקום לשום מקום 120-90 שמן.jpg|מאין מקום לשום מקום
פריחה 100-70 שמן.jpg|פריחה


## קישורים חיצוניים

* האתר של גדעון שני
* גדעון שני פסלים מסיפורי התנ"ך
* Gideon Shani ARTIST, World virtual museum
* נורית יעקבס צדרבוים,  תעסה לך פסל וקול תמונה, נורית ארט, 5 ביולי 2022
* , אוקטובר 2022
* , 6 בנובמבר 2022
* , אפריל 2016
* , דצמבר 2017
* , דצמבר 2017
* , מרץ 2017
*  נופי נגב, שמן על בד - גדעון שני, 29 באוגוסט 2019
* יורם מארק-רייך, זרקור על האמן גדעון שני, באתר "כדאי לדעת"
* גדעון שני – צייר ופסל, באתר Artists site, 18בדצמבר 2016
* גדעון שני, באתר אמן בעירו - אמני כפר סבא, 18 בספטמבר 2024
* מחווה לפסלי העבר בגלריה משרד, ARTBEAT אמנות ישראלית

## הערות שוליים

קטגוריה:ציירים ישראלים
קטגוריה:פסלים ישראלים
קטגוריה:יקירי באר שבע
קטגוריה:בוגרי המכללה לביטחון לאומי
קטגוריה:אלופי-משנה בצה"ל
קטגוריה:סגני ראשי רשויות מקומיות בישראל
קטגוריה:דירקטורים ישראלים
קטגוריה:בוגרי המכללה האקדמית לחינוך ע"ש קיי
קטגוריה:בוגרי אוניברסיטת בר-אילן
קטגוריה:ישראלים שנולדו ב-1938